Tongaat-winkelsentrum moontlik gesloop | Maroela Media
Die munisipaliteit in eThekwini oorweeg om 'n ontwikkelaar te dwing om die onwettige winkelsentrum, wat Dinsdag gedeeltelik ineengestort het, te sloop.
Een vrou is dood, 29 persone beseer en een persoon word glo nog steeds vermis nadat 'n gedeelte van die winkelsentrum in Tongaat, KwaZulu-Natal, ineengestort het.
"Die raad ondersoek nou die moontlikheid om regstappe te doen vir minagting van 'n hofbevel en die moontlikheid vir die eienaar om die struktuur te sloop," het Sibusiso Sithole, bestuurder van die eThekwini-munisipaliteit, gesê.
Burgemeester James Nxumalo het Woensdag bekend gemaak dat die eiendom se ontwikkelaar en eienaar, Rectangle Property Investments, nie toestemming ontvang het om die winkelsentrum op te rig nie.
Lt. Jack Haskins van die honde-eenheid in Pietermaritzburg het Donderdag gesê honde word gebruik om te bepaal of daar nog mense onder die puin vasgekeer is. "Die honde het 'n reuk onder 'n betonblok geruik. Dit kan 20m ver weg wees. Ons weet nie wat dit is nie. Ons sal nog van die rommel moet verwyder voordat ons die honde kan instuur," het Haskins gesê. Dit is moontlik dat die reuk óf van 'n liggaam af kom óf van 'n kledingstuk met bloed daarop wat een van die werkers, wat gered is en hospitaal toe geneem is.